b"\n_START_ARTICLE_\nHarold Rosson\n_START_SECTION_\nBarndom\n_START_PARAGRAPH_\nRosson ble f\xc3\xb8dt i New York City. Han kom fra en familie der mange ble involvert i filmindustrien. Den eldste broren hans, Arthur, var en suksessfull regiss\xc3\xb8r, det samme var broren Richard, mens s\xc3\xb8steren Helene var skuespillerinne.\n_START_SECTION_\nKarriere\n_START_PARAGRAPH_\nRossons filmkarriere begynte i 1908 da han ble skuespiller for Vitagraph Studios. Han ble deretter assistenten til Irvin Willat som jobbet for Mark Dintenfass Studios. I 1912 var Rosson kontoransatt p\xc3\xa5 et aksjemeglerfirma, og assistent og statist for Famous Players Studio._NEWLINE_I desember 1914 flyttet Rosson til California og begynte \xc3\xa5 jobbe for Metro Pictures. Under f\xc3\xb8rste verdenskrig tjenestegjorde han i United States Army. Etter krigen fikk han kontrakt med Cosmopolitan Productions, f\xc3\xb8r han i 1920 fikk kontrakt med Mary Pickford. Rosson begynte \xc3\xa5 jobbe for Metro-Goldwyn-Mayer p\xc3\xa5 1930-tallet. Han hadde ansvar for filmfotografien for flere av filmselskapets mest popul\xc3\xa6re filmer, inkludert Skatten p\xc3\xa5 sj\xc3\xb8r\xc3\xb8ver\xc3\xb8ya (1934), Trollmannen fra Oz (1939), Duell i solen (1946), og Singin' in the Rain (1952). I 1937 ble Rosson og kollegaen W. Howard Greene bel\xc3\xb8nnet med en \xc3\xa6res-Oscar for fargefilmarbeidet med David O. Selznicks produksjon av Allahs have (1936). Rosson fortalte senere at dette var den f\xc3\xb8rste filmen han hadde fors\xc3\xb8kt \xc3\xa5 filme i farger._NEWLINE_Rosson pensjonerte seg i 1958, etter en lang og suksessfull karriere i Hollywood. Han tok en midlertidig pause fra pensjonisttilv\xc3\xa6relsen for \xc3\xa5 jobbe med El Dorado (1966), som var regissert av Howard Hawks og hadde John Wayne i hovedrollen.\n_START_SECTION_\nPrivatliv\n_START_PARAGRAPH_\nRosson var gift og skilt to ganger og hadde ingen barn. Skuespillerinnen Jean Harlow fridde til ham under innspillingen av filmen Bombshell i 1933. De to hadde tidligere jobbet sammen med R\xc3\xb8dt h\xc3\xa5r, Fristelser og En dame med erfaring, og hadde blitt venner. Rosson og Harlow giftet seg 18. september 1933 i Yuma i Arizona. I et intervju med Leicester Wagner fortalte Harlow at hun og Rosson fikk et tettere forhold etter d\xc3\xb8dsfallet til hennes andre ektemann, Paul Bern, og han oppfordret henne til \xc3\xa5 v\xc3\xa6re sosial. Rosson og Harlow ble separert i mai 1934, og Harlow anklaget Rosson for \xc3\xa5 v\xc3\xa6re \xc2\xabfrekk, mutt og irritabel\xc2\xbb. Hun fikk innvilget skilsmisse i mars 1935._NEWLINE_Den 11. oktober 1936 giftet Rosson seg med sosietetskvinnen Yvonne Crellin i Goldfield i Nevada. Ekteparet ble skilt i juni 1945._NEWLINE_Rosson d\xc3\xb8de 6. september 1988 i sitt hjem i Palm Beach i Florida. Han er gravlagt p\xc3\xa5 Hollywood Forever Cemetery."